  Майя Бывальцева Удмурт кун университетлы, Россиысь трос мукет вылӥ дышетсконниослы сямен ик, заочной амалэн дышетонлы коньдэт чотын интыос 2017-тӥ арын висъямын ӧвӧл. Удмурт кылосбуръя, финно-угороведения но журналистикая институтын заочной группаос усьтэмын луозы, дун тырыса тодон-валан люканы мылкыд карисьёс ӧжытсэ 15 кузя люкаськизы ке, вераз иворъёсъя «Удмуртия» агентстволы институтлэн кивалтӥсез Наталья Кондратьева. «Котькуд группа понна нимысьтыз стандартъёс юнматӥсько, кылсярысь, очной отделение понна со 13 адями одӥг группаын. Заочной амалэн дышетскон понна юнматӥське 35 адями, со туж бадӟым группа. Дунъёс юнматӥсько та стандартъёсты лыдэ басьтыса. <…> Мон малпасько, 15 адями лыктӥз ке, луонлык вань ик (заочной группа усьтыны — ред.), но 15-лэсь ӧжытгес адями лыктӥз ке, соку шугъяськонъёс луо», — вераз Удмурт кылосбуръя, финно-угороведения но журналистикая институтлэн кивалтӥсез. Солэн кылъёсызъя, заочной дышетонэз туала кабесъёсъя (стандартъёсъя) кык амалэн радъяны луэ. Нырысетӥез программа чакламын азьвыл шоръёзо ӧнер (шуом, педколлеждын) басьтэм муртъёслы. Соослэн куинь но ӝыны арскын вылӥ дышетскем басьтыны луонлыксы вань. Наталья Кондратьевалэн верамезъя, та программалы дунэз юнматэ университет, соин ик со туж бадӟым уг луы — араз 30 сюрс манет пала. Кыкетӥез 11-тӥ классэ йылпумъясьёслы чакламын. Наталья Кондратевалэн верамезъя, соос понна вить аръем дышетскон программалэсь дунзэ юнматэ Москва. Очной амалэн дышетскисьёс понна со араз 80 сюрс манет пала, заочной амалэн дышетскисьёс понна - 40 сюрс манет котыр луоз. «Мынам чакламея, милям институтамы таяз арын вить аръем заочной бакалавриат уз люкаськы, дыр. Но со мынам малпамея», — пусйиз Наталья Кондратьева. Солэн верамезъя, заочной амалэн дышетыны коньдэт чотын интыос висъямысь дугдэмлэн мугез дышетонъя министерстволэн огъя кутэм политикаеныз герӟаськемын — «адямиос, шуом, целенаправленно таӵе амалэн дышетскыны мед лыктозы шуыса». Тодэ вайытом, Удмурт кун университетысь Удмурт кылосбуръя, финно-угроведениея но журналистикая институтлы очной амалэн дышетонлы 2017-тӥ арын коньдэт чотын 50 инты висъямын. Тегъёс: Дышетон УдГУ Ижкар Удмуртия удмурткыл  